钦定古今图书集成/历象汇编/乾象典/第039卷 > 《望秋月》前人
## 钦定古今图书集成/历象汇编/乾象典/第039卷 > 《望秋月》前人

《望秋月》“秋月光如练，照曜三爵台。徘徊九华殿，九华
玳瑁梁，华榱与璧珰。以兹雕丽色，持照明月光。凝华
入黼帐，清晖悬洞房。先过飞燕户，却映班姬床。桂宫
袅袅落桂枝，早寒凄凄凝白露。上林晚叶飒飒鸣，雁
门早鸿离离度。湛秀质兮似规，委清光兮如素。照愁
轩之蓬发，影金阶之轻步。居人临此笑以歌，别客对
之伤且慕。经衰圃，映寒丛；凝清夜，带秋风。随庭雪以
偕素，与池荷而共红。临玉墀之皎皎，含霜霭之濛濛。
躏天衢而徙度，轹长汉而飞空。隐岩崖而半出，隔帷
幌而才通。散朱庭之奕奕，入青琐而玲珑。寒阶悲寡
鹤，沙洲怨别鸿。文姬泣胡殿，昭君思汉宫。余亦何为
者，淹留此山东。”